cyanic-selkie/wikianc huggingface dataset:
Pancoasttumor
Fanwege it plak fan de tumor kin der trochgroei nei de ribben en rêchbonke foarkomme en druk op de vena brachiosefalis, arteria subklavia, nervus frenikus, nervus rekurrens, nervus vagus ûntstean, as, hiel karakteristyk, druk op in sympatysk ganglion mei in tal symptomen fan gefolgen dy't it Syndroom fan Horner neamd wurdt.
Pancoasttumors waarden ferneamd nei Henry Pancoast, in Amerikaansk radiolooch, dy't se yn 1924 en 1932 beskreau.
Frozen (film út 2013)
Frozen is in Amerikaanske romantyske fantasy-aventoerekomeedzjefilm út 2013 yn 'e foarm fan in lange kompjûteranimearre tekenfilmmusical. De film, de 53e jûnfoljende tekenfilm dy't makke waard troch de Walt Disney Animation Studios, stie ûnder rezjy fan Chris Buck en Jennifer Lee. De wichtichste rollen waarden ynsprutsen troch stimaktrises Kristen Bell en Idina Menzel. De titel betsjut "Beferzen". It ferhaal, dat ynspirearre is troch it mearke De Sniekeninginne, fan 'e Deenske skriuwer Hans Christian Andersen, giet oer in manmoedige jonge prinsesse dy't ûnferskrokken ôfset mei in fernimstige iishouwer, syn trouwe rindier en in naïve libbene snieman om har fan har ferfrjemde suster te finen dy't mei har boppenatuerlike izige krêften by fersin foar in ivige winter yn harren keninkryk soarge hat.
Frozen krige oer it algemien tige positive resinsjes fan 'e filmkritisy, en woeks yn 'e bioskopen út ta de meast opbringende animaasjefilm aller tiden. De film waard bekroane mei twa Oscars, twa Golden Globes, twa Grammy Awards, in BAFTA, fiif Annie Awards en ferskate oare prizen. Troch it ûnbidige súkses waard Frozen it begjin fan in mediafranchise mei deselde namme. Yn 2019 kaam in ferfolchfilm út ûnder de namme Frozen II, nei't yn 2015 al de koarte film Frozen Fever ferskynd wie. Oer de produksje fan Frozen waard yn 2014 de dokumintêre The Story of Frozen: Making a Disney Animated Classic makke.
Plot
De achtjierrige kroanprinsesse Elsa fan Arendelle besit in foarm fan magy dêr't se iis en snie mei kreëarje kin. Se brûkt har tsjoenderij gauris om har jongere suske Anna, mei wa't se trije jier skeelt, te fermeitsjen. Nei't Elsa op in kear by fersin Anna mei har magy ferwûnet, nimmen harren âldelju, de kening en keninginne fan Arendelle, Elsa en de bewusteleaze Anna mei nei de trollen dy't yn 'e wyldernis fan it keninkryk libje. De lieder fan 'e trollen, Grand Pabbie ("pake"), genêst Anna fan 'e flits magy dy't har yn 'e holle rekke hat. Dêrby nimt er al har oantinkens oan 'e magy fuort en warskôget er Elsa dat se leare moat om har boppenatuerlike krêften te behearskjen. De behanneling lit in wite streek efter yn it reade hier fan Anna.
Ynstee dat se Elsa mei har magyske krêften oefenje litte op in plak dêr't se nimmen kweadwaan kin, is de oplossing dêr't de kening en keninginne mei komme om Elsa yn it keninklik kastiel te isolearjen fan 'e bûtenwrâld en har oan te trúnjen om har krêften hielendal te ûnderdrukken. Elsa, dy't sels alderraarst skrokken is fan wat Anna oerkaam, besiket har suske neitiid te beskermjen troch alle kontakt mei har ôf te kapjen. Anna, dy't gjin oantinken mear oan 'e magy of har ferwûning hat, en dy't mient dat se mei de wite streek yn har hier berne is, begrypt der neat fan en fielt har ôfwiisd. Underwilens docht bliken dat de magyske krêften har net maklik ûnderdrukke litte, wat Elsa almar ûnwisser fan harsels makket. As Elsa tolve jier is en Anna njoggen, komme de kening en keninginne op in reis om as harren skip yn in stoarm te sink giet, sadat de beide famkes isolearre faninoar efterbliuwe. Meitiid reitsje se folslein faninoar ferfrjemde.
As Elsa ienentweintich jier en dêrmei mearderjierrich wurdt, sil har kroaning ta regearjend keninginne fan Arendelle plakfine. Se kin der net foarwei om dêrfoar yn it iepenbier te ferskinen, mar se is deabenaud dat har krêften har de baas wurde sille en dat se har ûnderdienen wat misdwaan sil. Dy gefoelens boazje noch oan troch de bykommende eangst foar hoe't har ûnderdienen har sjen sille as se har skriklike geheim ûntdekke. Underwilens sjocht de achttjinjierrige Anna mei langst út nei de kroaning, mei't dy deis foar de earste kear sûnt se har yntinke kin de poarten fan it keninklik kastiel iepensmiten wurde sille om gasten ta te litten.
Ta Elsa har ûnbidige opluchting ferrint de kroaning, wêrfoar't se har wantsjes útdwaan moat, sûnder swierrichheden. (De wantsjes, dy't se al draacht sûnt se trettjin jier earder Anna ferwûne, hâlde har magy net tsjin, mar binne in wurksum helpmiddel foar har om't se leaut dat se har helpe om 'e magy te ûnderdrukken.) Under de besykjende pommeranten dy't oanwêzich binne by de op 'e kroaning folgjende fiering, binne ferskate fertsjintwurdigers fan befreone lannen, ûnder wa de yntrigearjende hartoch fan Weselton en de knappe prins Hans fan 'e Sudereilannen. As Anna prins Hans moetet, is it foar har leafde op it earste gesicht, en se rekket smoarfereale. Hans beäntwurdet har gefoelens en freget har dyselde jûns noch om mei him te trouwen, dêr't se fuortendaliks har tawurd op jout.
As Anna har oansteande brêgeman oan Elsa foarstelt, heart dy raar op fan 'e plannen fan har suster. Se besiket Elsa dúdlik te meitsjen dat der fan in houlik gjin sprake wêze kin, om't se Hans noch mar in pear oeren ken. Anna is it dêr net mei iens en de beide susters reitsje midden yn 'e balseal behelle yn in heechoprinnende rûzje. As Elsa har omdraait om fuort te rinnen, pakt Anna har by de hân en skuort dêrmei ien fan har wantsjes út. Elsa, dy't dat oer it mad komt en der kjel fan wurdt, ferliest de behearsking oer har krêften en befriest by fersin in grut part fan 'e flier fan 'e balseal.
Ferfolle fan ôfgriis flechtet se nei bûten ta, efterfolge troch de ferbjustere Anna en de hartoch fan Weselton, dy't har útmakket foar in meunster. Dat makket dat Elsa op 'e nij har behearsking ferliest en de fonteinen op it binnenplak befriest. As se sjocht dat it miene folk, dat op in binnenplak gearkommen wie om feest te fieren, har mei eangst besjocht, flechtet se fuort oer it wetter fan 'e fjord, dat se foar har út befriest. Oare kant de fjord tsjocht Elsa de bergen yn, dêr't se op 'e Noarderberch, de heechste top yn 'e wide omtrek, in paleis fan iis foar harsels bout. Se is fan doel om dêr yn 'e wyldernis, dêr't se einlings frij wêze kin en net mear benaud hoecht te wêzen, as klúzneresse te libjen. Wat se net trochhat, is dat by it bouwen fan har paleis har magy hiele Arendelle oerweldiget en it keninkryk finzenset yn in ivige winter.
Kristoff is opgroeid as wees dy't inkeld Sven as freon hie. As achtjierrich jonkje krúste er it paad fan 'e wylde rit fan 'e kening en keninginne nei de trollen ta; hy folge harren en wie tsjûge fan 'e genêzing fan 'e lytse Anna troch Grand Pabbie. Hy en Sven waarden dêrby opmurken en adoptearre troch de froulike trol Bulda. Kristoff is it wend om hiele petearen mei Sven te fieren, wêrby't er sawol syn eigen wurden seit as dat er dy fan Sven (yn in 'rindiereftige' stim) uteret. It winterwaar is him tige min nei 't sin, mei't er syn jild fertsjinnet mei it ferkeapjen fan iisblokken om itenswaren mei koel te hâlden. Yn dizze kjeld hat nimmen dêr ferlet fan. Anna, dy't sa njonkelytsen foar it ferstân krigen hat dat se it allinne net oprêde sil, bepraat him om har te helpen by it finen fan har suster.
Underweis nei de Noarderberch wurde Kristoff en Anna oanfallen troch wolven, en as gefolch dêrfan rekket de moaie belslide fan Kristoff, dêr't er sa grutsk op is, folslein fernield. Oan 'e foet fan 'e berch treffe se Olaf, in fleurige snieman, dy't sûnder erch troch Elsa ta libben brocht is. Hy biedt oan om Anna, Kristoff en Sven nei Elsa ta te lieden. Underwilens keart it hynder fan Anna allinnich werom yn Arendelle. Prins Hans set dêrop sels ek ôf de bergen yn om Anna en Elsa te finen, mei by in groep frijwilligers. De hartoch fan Weselton stjoert syn beide liifwachten mei, en jout harren temûk opdracht om Elsa te deadzjen.
As Anna-en-dy it iispaleis berikke, seit Elsa tsjin Anna dat se har gewurde litte moat. Anna kin yn har plak wol keninginne fan Arendelle wurde, en sy (Elsa) kin dan hjir yn 'e bergen bliuwe. Dat is feiliger foar eltsenien. Anna fertelt har lykwols fan 'e ivige winter dy't Elsa by fersin oer it keninkryk ôfroppen hat, en freget har suster om dat 'gewoan' ûngedien te meitsjen. Elsa, lykwols, hat gjin idee hoe't dat moat: se kin inkeld iis en snie oproppe, mar net ferdwine litte. Se rekket oerstjoer, hellet út mei har magy en ferwûnet Anna op 'e nij, sûnder dat se it sels merkt, diskear net yn 'e holle mar yn it hert. Se makket in reuseftich sniemeunster dat Anna, Kristoff, Sven en Olaf fuortjaget. Neitiid wurdt Anna har hier stadichoan hielendal wyt en begjint se har by riten swak te fielen, dat Kristoff nimt har mei nei de trollen, dy't fuortendaliks it plan opfetsje om Kristoff en Anna oaninoar te keppeljen. Grand Pabbie stelt fêst dat troch Elsa har úthaal fan magy Anna har hert beferzen rekket. Dy flok kin inkeld tsjinholden wurde troch in die fan wiere leafde.
Underwilens berikke prins Hans en syn mannen it iispaleis, dêr't se yn in gefjocht it sniemeunster ferslane. De liifwachten fan 'e hartoch fan Weselton kringe it paleis yn en besykje Elsa te deadzjen, mar hja brûkt har magy om harren oermânsk te wurden. Se driuwe har ta it uterste en Elsa stiet op it punt om harren te deadzjen as Hans har tsjinhâldt. In grou stik iis komt op har del en se rekket bewusteleas.
Kristoff bringt Anna werom nei it keninklik kastiel, dêr't Hans, dy't fan har hâldt, har it libben rêde kin mei in tút as teken fan wiere leafde. As Hans weromkeart fan syn ekspedysje yn 'e bergen, en freget om mei Anna allinne litten te wurden, wegeret er har lykwols te tútsjen. Hy fertelt Anna gnyskjend dat er hielendal gjin gefoelens foar har hat, en dat er inkeld mei har trouwe woe om 'e troan fan Arendelle te besetten. Syn plan wie om mei Anna te trouwen om't Elsa net benei te kommen wie, en dan in ûngelok foar Elsa te beävensearjen, sadat Anna keninginne wurde soe, wêrnei't er ek Anna út 'e wei romje soe. Mar troch de omstannichheden sa't se binne, sjocht er no syn kâns skoan om yn ien kear mei sawol Anna as Elsa ôf te weven. Hy dwêstget it hurdfjoer yn 'e keamer om it kâlder te meitsjen, sadat Anna har hert flugger befrieze sil, en lit har dan allinnich en docht de doar op 't slot. Neitiid fertelt er it tsjinstfolk en de oare besykjende pommeranten dat Anna al beswykt is, mar dat se noch krekt genôch tiid hiene om mei inoar te trouwen (wat him har erfgenamt makket). Syn earste die as kening fan Arendelle is om it 'meunster' Elsa ta de deastraf te feroardieljen.
Yn 'e tuskentiid is Elsa wekker wurden yn 'e tsjerker fan it keninklik kastiel, mei grutte izerne moffen oan 'e hannen dy't har magyske krêften ûnderdrukke moatte. It metaal kin lykwols net op tsjin 'e krêft fan 'e winter, en as prins Hans mei syn trewanten yn 'e tsjerker arrivearret om 'e deastraf útfiere te litten, ûntdekt er dat Elsa ûntsnapt is. Underwilens binne Kristoff en Sven wer ûnderweis nei de bergen, mar it rindier is it dúdlik net iens mei de gong fan saken. Kristoff besiket him út te lizzen dat Hans en Anna foarinoar bestimd binne, en dat syn eigen gefoelens foar de prinsesse der net ta dogge, mar as er sjocht dat him boppe it kastiel in wiere sniestoarm foarmet, ferjit er al syn rasjonalisearrings om op 'e rêch fan Sven te springen en fjouwerjendewei de berch del te gean om Anna te rêden.
Olaf de snieman ûntdekt Anna yn 'e ôfsletten keamer en befrijt har. Se ûntsnappe út it kastiel en geane de sniestoarm yn, dêr't se yn 'e fierte Kristoff oankommen sjogge. Olaf bringt Anna oan it ferstân dat de jonge iishouwer fereale op har is, in feit dat har sels folslein ûntgien wie. Underwilens spoart Hans Elsa op, en liicht har foar dat se Anna deade hat, wat makket dat Elsa emosjoneel ynstoart. Hans lûkt syn swurd om har te fermoardzjen, mar Anna sjocht wat der geande is. Se moat kieze tusken Elsa en Kristoff, en draait Kristoff de rêch ta om Elsa te rêden. Se springt tusken Elsa en Hans yn, wêrby't se Elsa oanrekket, dy't de boarne fan alle winterkjeld is. Fan gefolgen kriget it stadige befriezen fan har hert sa'n ynpuls dat se fuortendaliks hielendal yn iis feroaret. It swurd fan Hans brekt yn stikken op har ophefte hân. As Elsa sjocht wat der bard is, rekket se der stikken fan. Se omearmet har izige suster en rout om har, en as har triennen it iis reitsje, begjint Anna te ûntteien, mei't har rêding fan har suster in die fan wiere leafde wie.
Elsa beseft dan dat leafde it missende part fan har is wêrmei't se har magy behearskje kin. No't se dat wit, is it maklik foar har om 'e winter te beëinigjen. De snie ferdwynt, de fjord rekket iisfrij en it wurdt wer simmer. Om foar te kommen dat Olaf fuortrane sil, bejeftiget se him mei in eigen sniewolkje om him tsjin 'e waarmte te beskermjen. Elsa en Anna wurde weriene en Elsa ûnthjit om nea wer de poarten fan it kastiel op 't slot te dwaan. Prins Hans wurdt yn 'e hechten set en ôffierd nei de Sudereilannen, dêr't er oan syn tolve âldere bruorren oerdroegen wurde sil. De hartoch fan Weselton wurdt foar altyd út Arendelle ferballe, en der sil gjin hannel mear mei syn lân dreaun wurde. Anna lit in nije belslide meitsje foar Kristoff, om 'e âlde te ferfangen dy't by de tocht troch de bergen ferlern gien is. Hy is dêr tige mei ynnommen, en hy en Anna wikselje in earste tút út. It docht bliken dat alle ôfgriis en wearze dy't de ynwenners fan Arendelle foar harren magyske keninginne fielden, allinne mar yn Elsa har holle bestiene. No't se oan it idee wend rekke binne, hawwe de Arendelsters der wol aardichheid oan dat Elsa nei beleavjen iis en snie oproppe kin. De film einiget as se foar har ûnderdienen yn 'e midden fan 'e simmer in iisbaan skept op it binnenplak fan it keninklik kastiel.
Noardlik Territoarium
It Noardlik Territoarium (Ingelsk: Northern Territory) is ien fan 'e beide selsbestjoerende binnenlânske territoaria fan Austraalje. It omfiemet it middennoarden fan it lân, en rint fan it woastinige hert fan it Australyske kontinint alhiel oant de noardkust, dy't yn 'e tropen leit. De haadstêd en teffens de grutste stêd is Darwin. Mei 17,5% fan it nasjonaal grûngebiet is it Noardlik Territoarium nei West-Austraalje en Queenslân it grutste Australyske gewest. Lykwols is it oergrutte part fan it gebiet mar hiel tin befolke. Neffens gegevens út 2012 hie it Noardlik Territoarium doe goed 233.000 ynwenners, wat delkomt op 1,0% fan 'e totale Australyske befolking.
Frozen (film út 2013)
Preproduksje
Walt Disney Productions hie al yn 1937, noch foar't Snow White and the Seven Dwarfs útkaam, de earste jûnfoljende tekenfilm fan 'e studio, plannen om it mearke De Sniekeninginne, fan 'e Deenske skriuwer Hans Christian Andersen (1805-1875), te ferfilmjen. De studio rûn by dat ferhaal lykwols tsjin it probleem oan dat men gjin manear betinke koe om it personaazje fan 'e Sniekeninginne sympatyk te meitsjen foar in modern publyk. De filmplannen waarden dêrom op 'e lange baan skood.
Noardlik Territoarium
Etymology
Doe't it Noardlik Territoarium tusken 1863 en 1911 ûnderdiel foarme fan Súd-Austraalje, kaam it bekend te stean as it "Noardlik Territoarium fan Súd-Austraalje". Dy namme bleau stykjen, ek doe't it oan it begjin fan 'e tweintichste iuw in federaal territoarium waard. De ynwenners fan it gebiet wurde yn Austraalje "Territorialen" (Territorians) neamd, of ek wol, wat ynformeler, Top Enders ("Topeiners") of Centralians ("Sintraliërs"; in gearlûking fan "sintraal" en "Australiërs").
Frozen (film út 2013)
Preproduksje
It duorre oant de twadde helte fan 'e 1990-er jierren foar't Walt Disney Feature Animation (sa't de studio ûnderwilens hiet) nije plannen foar de ferfilming fan De Sniekeninginne begûn te ûntwikkeljen. Driuwfear dêrfoar wie it grutte súkses dat jûnfoljende tekenfilms hiene yn it tiidrek fan 'e saneamde Disneyrenêssânse (1989-1999), lykas The Little Mermaid (1989), Beauty and the Beast (1991), Aladdin (1992), The Lion King (1994), Pocahontas (1995) en Mulan (1998). It projekt waard lykwols ein 2002 skrast, doe't Glen Keane der de brui oan joech en him rjochte op in oare ferfilming dy't úteinlik Tangled (2010) wurde soe.
Rungsted
Rungsted is in wyk yn de gemeente Hørsholm oan de kust fan de Øresund benoarden Kopenhagen yn Denemark. It sintrum fan Hørsholm leit twa kilometer bewesten Rungsted. Rungsted hat in jachthaven mei plak foar sa'n 800 boaten en in treinstasjon, Rungsted Kyst Station.
Frozen (film út 2013)
Preproduksje
The Walt Disney Company bea doe oan it projekt oer te dwaan oan Pixar, mei't ferwachte waard dat de oerienkomst tusken de beide bedriuwen ferlinge wurde soe. Mar de ûnderhannelings tusken Disney en Pixar rûnen yn 2004 op 'e non. Ynstee naam Disney Pixar yn jannewaris 2006 oer, mar tsjin dy tiid wie der al gjin sprake mear fan it oerdwaan fan it Sniekeninginne-projekt.
Noardlik Territoarium
Geografy
It Noardlik Territoarium hat in oerflak fan 1.420.970 km², wêrfan't 1.349.129 km² út lân bestiet en 71.839 km² út wetter. Dêrmei is it op West-Austraalje en Queenslân nei it grutste Australyske gewest. It territoarium grinzget yn it westen op 129° easterlingte oan West-Austraalje, yn it suden op 26° suderbreedte oan Súd-Austraalje en yn it easten op 138° easterlingte oan Queenslân. Alle lângrinzen binne rjochte linen. Yn it noarden wurdt it Noardlik Territoarium beswette troch de Timorsee, de Arafuerasee en Golf fan Carpentaria.
Rungsted
Ut de skiednis
De namme Rungsted waard foar it earst neamd yn 1346. It foarste part fan de namme ferwiist faaks nei de karakteristike lytse weagen fan de Øresund.
Frozen (film út 2013)
Preproduksje
Yn 2008, doe't Disney-baas John Lasseter regisseur Chris Buck by Sony Pictures Animation wei wist te lokjen, stelde Buck foar om 'e ferfilming fan De Sniekeninginne nij libben yn te blazen. Yn in fraachpetear fertelde er letter dat er net sasear ynspirearre waard troch it mearke, mar mear "wat oars" dwaan woe mei "de definysje fan wiere leafde", om't Disney "it 'tute-troch-in-prins'-ding al dien hie". It die bliken dat Lasseter al lange tiid belangstelling hie foar in ferfilming fan De Sniekeninginne, mei't er yn 'e 1990-er jierren tekenings út 'e preproduksjefaze fan it foargeande besykjen fan Disney sjoen hie om ta in ferfilming te kommen, dêr't er djip fan ûnder de yndruk rekke wie.
Sadwaande sette it projekt fan wat doe de Walt Disney Animation Studios kommen wie te hjitten, ûnder lieding fan Buck en Lasseter op 'e nij útein, ûnder de wurktitel Anna and the Snow Queen. It wie doe de bedoeling dat de film hântekene wurde soe ynstee fan kompjûteranimearre, en it ferhaal folge it mearke fan Andersen noch frij sekuer. Tsjin it begjin fan 2010 rûn de ferfilming lykwols op 'e nij fêst, en wol op itselde punt as yn 'e 1930-er jierren: men koe mar net in manear betinke om 'e Sniekeninginne sympatyk oerkomme te litten.
Noardlik Territoarium
Geografy
It súdlike twatrêde part fan it Noardlik Territoarium is in woastyngebiet dat wat drûger wurdt wat súdliker oft men komt, en dat fierhinne diel útmakket fan 'e Simpsonwoastyn. It omfettet de iennichste heechlannen fan it territoarium, nammentlik it Petermannberchtme, yn 'e uterste súdwestlike hoeke, en it Macdonnellberchtme, noardwestlik fan Alice Springs. Yn dyselde krite lizze ek twa ferneamde en spektakulêre rotsformaasjes, Kata Tjuta (foarhinne The Olgas neamd) en Uluru (foarhinne Ayers Rock), dy't hillich binne foar de Aboriginals en grutte toeristyske trekpleisters wurden binne.
It noardlike trêdepart fan it territoarium leit yn 'e tropen en hat in reinich klimaat. In diel fan dat gebiet heart ta Arnhimlân, in ûnbidich, mei rivieren trochsnien en tropysk reinwâld begroeid skiereilân dat oan 'e westkant de Timorsee hat, oan 'e noardkant Arafuerasee en oan 'e eastkant de Golf fan Carpentaria. Foar in grut diel foarmet dy krite it bekende Nasjonaal Park Kakadu. De haadstêd fan it Noardlik Territoarium, Darwin, leit oan 'e noardwestkust fan Arnhimlân. It territoarium omfiemet fierders twa grutte (en teffens withoefolle lytsere) eilannen yn 'e Timorsee: Melville en Bathurst, en ien yn 'e Golf fan Carpentaria: Groote Eylandt.
Frozen (film út 2013)
Preproduksje
Nei dy oankundiging moasten Buck en Peter Del Vecho, dy't troch Lasseter as filmprodusint oan it projekt tawiisd wie, wol wat betinke om 'e Sniekeninginne sympatyk te meitsjen. Harren oplossing wie in drastyskenien: se besleaten it oarspronklike ferhaal fan Andersen frijwol hielendal los te litten en de Sniekeninginne, dy't yn Andersen syn mearke de wichtichste antagoniste is, om te foarmjen ta kroanprinsesse Elsa, ien fan 'e protagonisten. De oarspronklike protagoniste, it earme famke Gerda, waard op har beurt omfoarme ta prinsesse Anna, de jongere suster fan Elsa. Troch de famyljedynamyk dy't op dy manear tusken de beide haadpersoanen ûntstie, waard it ferhaal einlings en te'n lêsten wurkber. It betsjutte wol dat der in nije antagonist betocht wurde moast, om't de Sniekeninginne dy rol no net mear ferfolje koe.
Noardlik Territoarium
Skiednis
De lânseigen befolking fan Austraalje hat it Noardlik Territoarium nei skatting al tusken de 60.000 en 40.000 jier bewenne. It wie it earste diel fan Austraalje dat hja befolken doe't hja oerstieken út 'e Yndyske Arsjipel. De Aboriginals dy't oan 'e noardkust fan Arnhimlân libben, wiene feitliks de iennichsten fan 'e oarspronklike bewenners fan it kontinint dy't net fan 'e rest fan 'e wrâld isolearre wiene, mei't se al sûnt de fyftjinde iuw en mooglik noch earder komplekse seizoensbûne hannelsrelaasjes ûnderholden mei de befolking fan 'e Yndyske Arsjipel, benammentlik mei de Makassaren en Bûginezen fan súdlik Selebes, dy't o sa op 'e oerseeske hannel talein wiene.
Frozen (film út 2013)
Produksje
Yn maart 2012 waard Jennifer Lee, dy't earder meiwurke hie oan Wreck-It Ralph, binnenhelle as senarioskriuwster. Hja skreau in skript dat basearre wie op in ferhaal fan harsels, Chris Buck en Shane Morris. Lee wie letter ek as mei-regisseur fan Buck by it projekt belutsen. Der wie foar Frozen in budget fan $150 miljoen beskikber. De lieten waarden skreaun troch it troud pear Robert Lopez en Kristen Anderson-Lopez, wylst de filmmuzyk fersoarge waard troch komponist Christophe Beck.
Noardlik Territoarium
Skiednis
De kust fan it Noardlik Territoarium waard yn 'e santjinde iuw foar it earst waarnommen troch Jeropeänen. De Britten besochten yn 'e njoggentjinde iuw in koloanje op 'e kust te stiftsjen, mar dat rûn trije kear yn honger en wanhope op 'e non, oant yn 1869 Port Darwin stifte waard. It Noardlik Territoarium makke fan 1825 oant 1863 diel út fan 'e âldere koloanje Nij-Súd-Wales, en waard sadwaande yn dy snuorje bestjoerd fanôf de Australyske eastkust, behalven in koart skoftke fan febrewaris oant desimber 1846, doe't it de koloanje Noard-Austraalje foarme, dy't lykwols mar in koart libben beskern wie. Neitiid makke it fan 1863 oant 1911 diel út fan 'e koloanje Súd-Austraalje, en as ûnderdiel dêrfan kaam it op 1 jannewaris 1901 ta de Australyske Federaasje te hearren.
Frozen (film út 2013)
Produksje
As eftergrûn foar Frozen waard keazen foar Noarwegen. Ferskate ferneamde Noarske gebouwen figurearje yn 'e film, wêrûnder it Kastiel Akershus út Oslo, de Nidaroskatedraal út Trondheim en de havenkade Bryggen út Bergen. In grut tal oare typysk kultureel Skandinavyske eleminten waarden yn 'e film opnommen, lykas steaftsjerken, trollen, runen, Wytsingskippen, fjordhynders en gerjochten as lutefisk. De tafoeging fan it rindier Sven, de klean fan 'e iisseagers oan it begjin fan 'e film en de fersierings op 'e belslide fan Kristoff binne net etnysk Noarsk mar Samysk. Arendelle waard ynspirearre troch Nærøyfjord, in earm fan 'e Sognefjord, de langste fjord fan Noarwegen, dy't yn 'e Wrâlderfgoedlist fan 'e UNESCO opnommen is.
Noardlik Territoarium
Skiednis
Under it regear fan Súd-Austraalje waard der tusken 1870 en 1872 in tillegraafferbining oanlein tusken Port Darwin en de rest fan it kontinint. Tusken 1883 en 1889 waard der in spoar oanlein fan Palmerston nei Pine Creek, dat it ferfier fan slachtfee en dylchstoffen út 'e mynbou fasilitearre. Tsjin 1911 wie sadwaande it ekonomysk patroan fan it Noardlik Territoarium al fierhinne fêstige, en waarden der 513.000 stiks fee levere, wylst der op ferskate plakken goud- en koperminen iepene wiene.
Op nijjiersdei 1911, persiis tsien jier nei't Austraalje oprjochte wie, waard it Noardlik Territoarium troch Súd-Austraalje oerdroegen oan it federale regear. Yn 1912 en 1913 waard der omtinken oan jûn om it gebiet om te neamen ta Kingsland ("Keningslân"), nei de Britske kening George V, om te korrespondearjen mei it oangrinzgjende Queenslân ("Keninginnelân"), dat neamd wie nei keninginne Fiktoaria. Oare nammen, wêrûnder Centralia ("Sintraalje", in gearlûking fan "sintraal" en "Austraalje") en Territoria waarden ek yn omtinken nommen, mar de omneaming waard nea trochset. Tusken 1927 en 1931 waard it Noardlik Territoarium in hoart midtwa spjalte by de line fan 20° suderbreedte lâns, yn Noard- en Midden-Austraalje.
Frozen (film út 2013)
Distribúsje
De distribúsje fan Frozen waard fersoarge troch Walt Disney Pictures fia syn distribúsjepoat Walt Disney Studio Motion Pictures. De film gie op 19 novimber 2013 yn premiêre yn it El Capitan Theatre yn Hollywood, en iepene dêrnei op 22 novimber yn 'e Amerikaanske bioskopen. Dêr waard Frozen beselskippe troch in nije koarte tekenfilm oer Mickey Mouse, mei as titel Get a Horse!. It soundtrackalbum Frozen, mei behalven de ferskes ek de filmmuzyk, waard op 25 novimber 2013 útbrocht troch Walt Disney Records.
Noardlik Territoarium
Skiednis
Under de Twadde Wrâldoarloch waard it Noardlik Territoarium ûnder militêr gesach pleatst. De Japanners bombardearren Port Darwin, en ferskate jierren bestie der in reële driging dat se in ynfaazje fan noardlik Austraalje prebearje soene. Nei ôfrin fan 'e oarloch kaam it gebiet wer ûnder it gesach fan it federale regear. It Noardlik Territoarium krige yn 1978 selsbestjoer, mei in eigen regear en parlemint.
Yn it nei-oarlochske Austraalje begûnen de Aboriginals harren lânrjochten en gelikens lean op te easkjen. In wichtich ûnderdiel fan dy wrakseling foarme de staking fan 'e Goerindjy op it Wave Hill Cattle Station, yn 1966. Dat barren foarme de oanlieding foar in earste ûndersyk troch de Australyske oerheid nei soksoarte saken. Yn desimber 1976 naam it Australyske parlemint úteinlik de Aboriginal Land Rights Act oan, wêryn't de rjochten fan 'e lânseigen befolking fêstlein wiene.
Frozen (film út 2013)
Distribúsje
Frozen kaam op 25 febrewaris 2014 beskikber as digitale download en waard op 18 maart fan dat jier útbrocht op dvd en blu-ray, op 'e nij mei as bonus de koarte film Get a Horse! Op 'e tillefyzje hie Frozen syn wrâldwide premiêre op 11 desimber 2016 yn 'e Feriene Steaten op 'e mei Disney ferbûne stjoerder ABC. Yn Nederlân waard de film op 17 desimber 2016 foar it earst op 'e tillefyzje útstjoerd op SBS 6 (de Nederlânsk neisyngronisearre ferzje) en SBS 9 (de oarspronklike Ingelsktalige ferzje).
Noardlik Territoarium
Bestjoer
It Noardlik Territoarium hat in ienkeamerich steatsparlemint, de Wetjaande Gearkomste (Legislative Assembly), dy't 25 sitten hat. De parlemintsleden fertsjintwurdigje har eigen kiesdistrikt (constituency), dêr't se by de ferkiezings op persoanlike titel de mearderheid fan 'e stimmen helle hawwe (krekt itselde systeem as yn Grut-Brittanje). It territoarium wurdt regearre troch in eigen regear mei oan it haad in minister-presidint (chief minister). It selsbestjoer is lykwols in stik beheinder as dat fan 'e Australyske steaten, en it federale regear kin sûnder pardon lykfol hokker wet dy't troch it parlemint fan it Noardlik Territoarium oannommen is, neatich ferklearje. Yn it federale Australyske parlemint yn Canberra wurdt it Noardlik Territoarium yn 'e Senaat fertsjintwurdige troch 2 fan 76 sitten (2,6%), en yn it Hûs fan Offurdigen troch 2 fan 150 sitten (1,3%).
Frozen (film út 2013)
Untfangst
Frozen ûntfong oer it algemien tige positive resinsjes fan 'e filmkritisy, dy't de film faak op geunstige wize ferlieken mei kaskreakers út 'e tiid fan 'e Disneyrenêssânse, yn 't bysûnder The Little Mermaid, Beauty and the Beast, Aladdin en The Lion King. Lof wie der ek foar de kompjûteranimaasje, de ferskes, it senario en de sang fan benammen Kristen Bell, Idina Menzel en Josh Gad.
Sa skreau Richard Roeper fan The Chicago Sun-Times dat de film "in absolút genot [wie] fan begjin oant ein." De Los Angeles Times fûn dat Frozen "in wolkomme weromkear nei treflikens [wie] foar de Walt Disney Animation Studios." Yn it tydskrift Forbes skreau Scott Mendelson dat Frozen in "ferklearring fan 'e fernijde kulturele relevânsje fan Disney" wie, en "ek in gewoan planút geweldich stikje famyljefermaak." Emma Dibdin fan Digital Spy joech de film 5 fan 5 stjerren en neamde him "in nije Disney-klassiker" en "in opwinend, blier, minsklik ferhaal dat likefaak sa grappich is dat je lûdop laitsje moatte, as dat it ferrassend en moedich is en ta neitinken stimt."
Noardlik Territoarium
Ekonomy
De ekonomy fan it Noardlik Territoarium driuwt foar in grut part op mynbou, benammen fan bauksyt, mangaan, uranium, oalje en gas, stienkoal en izer. Yn dy sektor, dy't yn 2006-2007 likernôch 26% fan it bruto territoriaal produkt útmakke, binne sa'n 4.600 minsken wurksum. Fierders is de lânbou noch altyd fan belang, dat de oare tradisjonele pylder fan 'e territoriale ekonomy is. Der wurdt benammen dien oan feehâlderij fan kij en skiep. Sûnt de sechtiger jierren fan 'e tweintichste iuw is ek it toerisme tige wichtich wurden foar it Noardlik Territoarium. Uluru (Ayers Rock), Kata Tjuta (The Olgas) en it Nasjonaal Park Kakadu binne de grutste toeristelûkers. Yn 2005-2006 waard it Noardlik Territoarium besocht troch krapoan 1,4 miljoen toeristen, dy't 9,2 miljoen oernachtings boekten yn hotels en oare horeka-gelegenheden, en foar mear as Au$1,5 miljard útjoegen.
Demografy
Neffens gegevens út 2012 hie it Noardlik Territoarium doe 233.300 ynwenners, mei in befolkingstichtens fan 0,2 minsken de km². De befolking is net konsintrearre by de tropyske noardkust lâns, mar just by de Stuart Highway lâns, de iennichste ferhurde wei dy't fan 'e noardkust yn in ridlik rjochte line nei it suden rint oant yn it hert fan 'e woastyn, en dêrwei oer de grins mei Súd-Austraalje rjochting de súdkust. Dy wei stiet yn it Noardlik Territoarium yn it gewoane spraakgebrûk bekend as the track ("it paad").
Frozen (film út 2013)
Untfangst
Yn The Hollywood Reporter omskreau Todd McCarthy Frozen as "energetysk, grappich en net al te kliemsk." Owen Gleiberman fan Entertainment Weekly joech de film as sifer in 8+ en omskreau him as in "planút betsjoenend mearke dat sjen lit dat de definysje fan wat yn tekenfilms as ferfrissend beskôge wurdt, ferskowe kin." Yn 'e krante de New York Post joech Kyle Smith de film 31/2 fan 4 stjerren. Hy priizge de film as "in grut fet snieïch genot mei in emosjoneel oangripende kearn, briljante lieten yn Broadwaystyl en in slûchslimme plot." Hy skreau ek: "De earste en trêde akten binne better as de midden, dy't fral grappich wêze wol, mar it is in seldsum foarbyld fan in produksje fan 'e Walt Disney Animation Studios dy't like djip rikt as in Pixar-film."
Noardlik Territoarium
Demografy
Mei krapoan 125.000 ynwenners (yn 2009), oftewol 53,3% fan 'e befolking, is de haadstêd Darwin fierwei de grutste stêd fan it territoarium. Op it twadde plak komt Palmerston, mei 30.000 ywenners, folge troch Alice Springs, yn it hert fan it woastinige suden, mei krapoan 28.000 minsken, en Katherine, yn súdlik Arnhimlân, mei goed 10.000. Alle oare plakken hawwe minder as tsientûzen ynwenners.
Frozen (film út 2013)
Untfangst
Scott Foundas fan Variety wie minder fan 'e film ûnder de yndruk, dy't er omskreau as "formulemjittich", hoewol't er lof hie foar de stimakteurs en de technyk. Dy beide punten makken neffens him hast mar net alhiel de "wat loaie plot en it generike aard fan 'e haadpersonaazjes" goed. Hy gie fierder: "Net ien fan beide prinsessen hjir kin ek mar tippe oan […] Rapunzel út Tangled, wylst sawol Hans as Kristoff frijwat standerthelden binne oant in ridlik ferrassende plotdraaiïng yn 'e trêde akte it wat ynteressanter makket. Inkeld Olaf is neat mis mei […]."
Noardlik Territoarium
Etnisiteit
De befolking fan it Noardlik Territoarium omfiemet mear as hûndert ferskillende nasjonaliteiten, dy't fertsjintwurdige wurde troch mear as fyftich ûnderskate organisaasjes. Neffens gegevens fan 'e folkstelling fan 2006 is lykwols 68,4% fan 'e ynwenners fan Jeropeesk komôf, mei as grutste etnyske groep de Angelsaksyske Australiërs (30,6%), folge troch de Ingelsen (20,2%), Ieren (6,8%), Skotten (5,6%), Dútsers (3,7%) en Italjanen (1,5%). De grutste net-Westerske befolkingsgroep waard foarme troch de Sinezen (1,9%). Fan alle ynwenners bestie 25,4% út ymmigranten.
Alle Australyske Aboriginals mei-inoar foarmen 32,5% fan 'e befolking, wat in heger persintaazje is as yn hokker oar Australysk gewest ek. Fierders hiene sy yn it Noardlik Territoarium 49% fan alle lân yn eigendom, wat ek in heger persintaazje is as wêr oars yn Austraalje ek. Harren libbensferwachting leit lykwols 11 jier leger as dy fan 'e blanke Australiërs, en dàt is oeral yn it lân gelyk. De grutste Aboriginalfolken yn it Noardlik Territoarium binne de Pitjantjatjara yn it súdwesten, om Uluru hinne; de Arrernte yn 'e omkriten fan Alice Springs, de Luritja tusken dy beide kontreien yn, de Warlpiry fierder nei it noarden ta, en de Jolngû yn noardeastlik Arnhimlân.
Godstsjinst
Op it mêd fan godstsjinst bestie de befolking fan it Noardlik Territoarium neffens gegevens fan 'e folkstelling fan 2006 foar 54,6% út kristenen, wêrfan 21,1% roomsen, 12,3% anglikanen, 7% leden fan 'e feriene protestantske Uniting Church in Australia, en 3,6% luteranen. Ateïsten en agnosten foarmen sa'n 23% fan 'e befolking. Fan 'e oare religyen wie it boedisme it grutst, mei 1,4%, folge troch de islaam (0,5%) en it hindoeïsme (0,2%).
Klimaat
It Noardlik Territoarium hat twa dúdlik ûnderskate klimaatsônes. It súdlike twatrêde part hat in woastynklimaat, hjir en dêr ûnderbrutsen troch in steppeklimaat. Dêr falt minder as 250 mm delslach yn 't jier, en yn 'e regel alhielendal neat yn it simmerseizoen, tusken oktober en maart. It noardlike diel fan it territoarium hat in tropysk klimaat mei twa jiertiden: in wiet simmerseizoen fan oktober oant april, en in drûch winterseizoen fan maaie oant septimber. It wiete simmerseizoen fan it noarden is assosjearre mei de moessonreinen en tropyske sykloanen. Yn 'e winter kin it kwik der soms omleech gean oant 14 °C, mar kâlder wurdt it frijwol nea, en froast (sels nachtfroast) hat men der noch nea waarnommen. Rekôrtemperatueren yn it Noardlik Territoarium wiene 48,3 °C op 1 en 2 jannewaris 1960 te Aputula, en –7,5 °C op 12 july 1976 te Alice Springs.
Frozen (film út 2013)
Untfangst
Op 'e webside Rotten Tomatoes, dy't resinsjes sammelet, hie Frozen in tige heech goedkarringspersintaazje fan 90%, basearre op 233 ûnderskate resinsjes. De konsensuskrityk fan 'e webside, gearstald út al dy resinsjes, omskreau de film as "Prachtich animearre, slûchslim skreaun en smoarfol lieten dy't meisongen wurde kinne," en as "in nij, weardich lemma yn 'e kanon fan Disney." Op Metacritic, de wichtichste konkurrint fan Rotten Tomatoes, behelle Frozen in goedkarringspersintaazje fan 74%, basearre op 43 resinsjes.
Opbringst
Frozen brocht yn 'e bioskopen yn 'e Feriene Steaten en Kanada $400,7 miljoen op, en yn alle oare lannen en territoaria $890 miljoen. Wrâldwiid kaam de opbringst dêrmei út op $1.291 miljoen. Ofset tsjin it budget fan $150 miljoen betsjut dat in winst fan $1.141 miljoen, hoewol't dêr de marketingkosten noch wol ôf moatte.
Dêrmei wie Frozen de meast opbringende film fan 2013, de meast opbringende animaasjefilm aller tiden, de meast opbringende Disneyfilm aller tiden en de op tolve nei meast opbringende film aller tiden. Deadline Hollywood berekkene de marketingkosten en alle oare bykommende kosten op sa'n $400 miljoen, wat betsjutte soe dat Frozen in skjinne winst behelle fan $741 miljoen. Bloomberg Business berekkene de kosten op $323 oant 350 miljoen, wat de netto winst noch grutte meitsje soe.
Doe't Frozen op 18 maart 2014 op dvd en blu-ray útkaam, waarden dêr rekôroantallen fan ferkocht. Op 'e earste dei allinnich al giene der yn 'e Feriene Steaten 3,2 miljoen eksimplaren oer de toanbank. Yn hiel 2014 waarden der 18 miljoen eksimplaren ferkocht. Ek yn û.m. it Feriene Keninkryk en Japan sette Frozen nije rekôrs mei de ferkeap op dvd en blu-ray. Tsjin jannewaris 2015 wie Frozen de bêst ferkeapjende film op blu-ray ea wurden.
Prizen
Yn 2014 waard Frozen bekroane mei twa Oscars: de priis foar bêste orizjinele liet (foar Let It Go, fan Robert Lopez en Kristen Anderson-Lopez) en de Oscar foar bêste lange animaasjefilm. De film wûn ek de Golden Globe foar bêste lange animaasjefilm en foar bêste orizjinele liet (Let It Go). Frozen waard nominearre foar trije Grammy Awards, wêrûnder dy foar bêste soundtrack foar fisuele media (Christophe Beck), en wûn de Grammys foar bêste liet skreaun foar fisuele media (Let It Go) en bêste kompilaasjesoundtrack foar fisuele media.
By de BAFTA's, de wichtichste Britske filmprizen, wûn Frozen de priis yn 'e kategory bêste animaasjefilm. By de Annie Awards, de wichtichste Amerikaanske prizen foar animaasjefilms, waard Frozen nominearre yn tsien kategoryen. De film wûn fiif prizen, foar bêste lange animaasjefilm, bêste regisseur fan in lange animaasjefilm (Chris Buck en Jennifer Lee), bêste stimaktearjen yn in lange animaasjefilm (Josh Gad), bêste muzyk yn in lange animaasjefilm (Robert Lopez, Kristen Anderson-Lopez en Christophe Beck), en bêste produksje-ûntwerp fan in lange animaasjefilm (Michael Giaimo, Lisa Keene en David Womersley).
Fierders wûn Frozen ek de Saturn Award foar bêste animaasjefilm, de Kids' Choice Award foar favorite animaasjefilm en de Critics' Choice Awards foar bêste lange animaasjefilm en bêste liet (Let It Go). De film waard ek nominearre foar û.m. de People's Choice Award foar favorite krystfakânsjefilm, de Satellite Awards foar bêste animearre of mingde film en bêste orizjinele liet, en de Hugo Award foar bêste dramatyske presintaasje (lange foarm).
Franchise
It ûnbidige súkses fan Frozen soarge derfoar dat de film it earste diel fan in mediafranchise waard, dy't ek Frozen hjit. In koarte tekenfilm, Frozen Fever kaam yn 2015 út, folge troch in koarte prequel, mei as titel Olaf's Frozen Adventure, yn 2017. It langferwachte ferfolch op Frozen, de lange tekenfilm Frozen II, gie úteinlik op 22 novimber 2019 yn premiêre. Underwilens wiene der doe ek al ferskate teäteradaptaasjes kommen: Frozen – Live at the Hyperion wie in musical út 2016, en yn 2018 gie op Broadway mei Frozen in oare musicalferzje fan 'e film yn premiêre.
Wappo (taal)
It Wappo (Ingelsk: Wappo; Wappo: Ašočimi) is in útstoarne taal dy't sprutsen waard troch de Wappo, in lânseigen Yndiaanske etnyske groep út it noarden fan 'e Amerikaanske steat Kalifornje. It taalgebiet fan it Wappo besloech de Alexander-delling benoarden San Francisco en in lytse enklave oan Clear Lake. De namme 'Wappo' is nei gedachten in ferbastering fan it Spaanske wurd guapo, dat 'knap' (fan uterlik) of 'dapper' betsjut. De lêste memmetaalsprekker fan it Wappo wie Laura Fish Somersal, dy't yn 1990 ferstoar. Yn 'e 1920-er jierren ferskynde de earste grammatika fan it Wappo, skreaun troch taalkundige Paul Radin. Yn 1965 publisearre Jesse O. Sawyer de earste Wappo-Ingelske wurdlist.
Marne (departemint)
Marne is in departemint fan de Frânske regio Grutte Easten (Grand Est).
Wappo (taal)
Taalbesibskip
Taalkundigen binne fan betinken dat it Wappo wierskynlik yn 'e fierte besibbe is oan in oare lytse útstoarne taal fan noardlik Kalifornje, it Jûky (Yuki). De beide talen foarmje mei-inoar de saneamde Jûkiaanske taalkloft. Mooglik binne se yn it twadde milennium f.Kr. útinoar gien. Letter hat it Wappo dúdlike ynfloeden ûndergien fan earst it Pomo, en letter it Spaansk.
Marne (departemint)
Skiednis
Marne is ien fan de 83 departeminten, dy't op 4 maart 1790 oprjochte waarden yn de tiid fan de Frânske Revolúsje en foarme is út de eardere provinsje Champagne. Oarspronklik bestie it út de seis distrikten Châlons-sur-Marne, Épernay, Reims, Sainte-Menehould, Sézanne en Vitry-le-François.YN 1800 waarden fan de seis distrikten de fiif arrondisseminten Châlons-sur-Marne, Épernay, Reims, Sainte-Menehould en Vitry-le-François foarme. It arrondissemint Sainte-Menehould waard yn 2017 weryndield by it arrondissemint Châlons-en-Champagne.
Fan 1960 oant 2015 makke Marne diel út fan de regio Sjampanje-Ardinnen, dy't yn 2016 yn de regio Grutte Easten opgyng.
Wappo (taal)
Taaleigenskippen
De konsonanten h, k, l, m, n, p en s hawwe de gongbere útspraak. De c [ʦ] is de ts fan 'tsiis'; de č [ʧ] is de tsj fan 'tsjerke'; de š [ʃ] is de sj fan 'sjippe'; de w [w] is de w fan 'skowe'; de y [j] is de j fan 'jas'; en de ɂ [ʔ] is de glottisslach, it lûd tusken de gelikense fokalen yn wurden as 'Aäron' en 'koöperaasje'. It Wappo hat twa foarmen fan 'e t, de dintale t [t], dy't hielendal foaroan yn 'e mûle útsprutsen wurdt, en de alveolêre ṭ [t̺], dy't fierder nei efteren yn 'e mûle útsprutsen wurdt
Marne (departemint)
Geografy
It departemint grinzget yn it noarden oan it departemint Ardennes, yn it easten oan it departemint Meuse, yn it súdeasten oan it departemint Haute-Marne, yn it suden oan it departemint Aube, yn it súdwesten oan it departemint Seine-et-Marne en yn it noardwesten oan it departemint Aisne.
Yn it departemint Marne leit de streek Champagne, dy't oer de hiele wrâld bekend is fanwegen de dêr produsearre sjampanje.
Wappo (taal)
Taaleigenskippen
Dêropta kamen de konsonanten d [d], f [f], g [ɡ] (g fan 'goed'), r [r] en r’ [rʔ] foar yn lienwurden dy't it Wappo oernommen hie út it Spaansk.
Dialekten
It Wappo hie fiif dialekten: Russian River-Wappo (ek wol Westlik Wappo neamd), Noardlik Wappo, Sintraal Wappo, Súdlik Wappo en Clear Lake-Wappo. Dêrfan waarden de earste fjouwer op in klútsje yn 'e Alexander-delling sprutsen, wylst it Clear Lake-Wappo sprutsen waard yn in eksklave oan Clear Lake.
Marne (departemint)
Bestjoerlike yndieling
It departemint Marne is ûnder te ferdielen yn 4 arrondisseminten, 23 kantons en 616 gemeenten.
Stacey Cash
Stacey Cash, echte namme: Ashley Roxanne Stevenson (9 juny 1980 – 27 novimber 2015) wie in rêstend Amerikaansk pornografysk aktrise fan Afro-Amerikaansk komôf. Hja makke har debút yn in pornografyske film yn 2001, en har namme wurdt ek wol misstavere as Stacey Cash, Stacey Kash en Stacy. Neffens har offisjele opjefte is se 1.52 m lang, mei in gewicht fan 51 kg en kupmaat 34C.
Oerheid
De oerheid is it heechste foechhawwend gesach yn in beskaat geografysk en/of bestjoerlik gebiet. Yn Nederlân is de oerheid 'horizontaal' opspjalten yn trije bestjoerslagen, te witten: de lanlike oerheid, de provinsjale oerheid en de gemeentlike oerheid. Dêrnjonken is it yn Nederlân en alle oare demokratyske lannen sa dat de oerheid neffens de trias politica ek 'fertikaal' yn trije los faninoar operearjende dielen ferparte is: de útfierende macht (it regear, it Kolleezje fan Deputearre Steaten en it Kolleezje fan Boargemaster en Wethâlders), de wetjaande macht (it nasjonaal parlemint, Provinsjale Steaten en de gemeenteried) en de rjochterlike macht (dy't soms net mar meastal wol ta de oerheid rekkene wurdt). Dêrnjonken kin mei de oantsjutting 'oerheid' soms ek ferwiisd wurde nei in oare foarm fan (bgl. tsjerklik) gesach (lykas de paus, yn it gefal fan it roomsk-katolisisme). Lju dy't by de oerheid yn 'e tsjinst binne, wurde amtners neamd.
De oerheid hat yn 'e maatskippij in spesifike rol, dy't him uteret yn 'e útoefening fan in breed ferskaat oan funksjes en taken:
Skoalopsjenner
Skoalopsjenner wie in funksje yn it ûnderwiis yn it begjin fan de 19e iuw, mei it doel it ûnderwiis op in reedlik en akseptabel nivo te bringen.
Ier yn 'e 19e iuw woe de oerheid it ûnderwiis ferbetterje en fernije. Tafersjoch op de skoallen koe dêr by helpe. Nei't yn 1801 in skoalwet oannaam wie, waarden skoalopsjenners oansteld. Sy kontrolearren net alline oft de wetlike bepalingen neilibbe waarden, mar ek oft der genôch stipe jûn waard by de útfiering fan dy wet.
Grutte Priis Formule 1 fan Meksiko-Stêd 2021
Utslaggen fan de Grutte Priis Formule 1 fan Meksiko-Stêd 2021 yn Meksiko-Stêd op 7 novimber 2021. It wie de achtjinde race fan 22 races fan de Formule 1 yn 2021. Hy waard op it Sirkwy Hermanos Rodríguez hâlden. De race waard hâlden oer 71 omgongen, op it 4,3 km lange sirkwy foar in raceôfstân fan 305,3 kilometer.
Transfiguraasjetsjerke (Kûndoer)
De Transfiguraasjetsjerke (Russysk: Спасо-Преображенская церковь; Spaso Preobrazjenski tsjerkov) is in otterdokse tsjerke fan it bisdom Perm-Kûngoer oan de Sylva yn de Russyske stêd Kûngoer.
Skiednis
Op it plak fan de tsjintwurdige stiennen Transfiguraasjetsjerke stie earder in houten tsjerke út 1728. Yn 1763 waard útein set mei de nijbou fan in monumintale stiennen tsjerke fan twa ferdjippings. De kosten waarden droegen troch de bewenners fan Kûndoer, wêrfan't de handler Ivan Chlebnikov de grutste bydrage levere.
De beneden- of wintertsjerke waard oan it ikoan fan de Mem Gods fan Kazan wijd op 11 juny 1768 en op 16 juny 1781 waard de boppe- of simmertsjerke oan de transfiguraasje fan de Hear wijd.
Nei de Oktoberrevolúsje fan 1917 bleau de tsjerke noch tolve jier iepen oant it yn 1929 foar de earetsjinst sletten waard. De tsjerke bleau noch in skoftke leech stean en krige dêrnei in opliedingsfunksje foar ferskate ynstellings. Nei't de Technyske Skoalle de eardere tsjerke yn 1977 ferliet, bleau it gebou op 'e nij leechstean. Der wiene plannen om it gebou by it museum te foegjen en der in keunstgallerie yn ûnder te bringen mar fanwegen jildbrek waarden dy plannen nea útfierd.
Yn 1994 waard de tsjerke op fersyk fan otterdokse kristenen werom jûn oan de Russysk-Otterdokse Tsjerke.
Mago II
Mago II, ek bekend as Magon (Punysk: 𐤌𐤂‬𐤍‬, MGN),wie in suffeet fan Kartago fan 396 f.Kr. oant 375 f.Kr. fan de dynasty fan de Magoniden. Hy waard suffeet nei de selsmoard fan Himilko II in 396 f.Kr. en waard opfolge troch Mago III (of Himilko Mago) yn 375 f.Kr.
Syn bestjoer begûn yn de Sisyljaanske oarloggen mei de Griken, dy't ûnder de lieding fan Dionysius I fan Syrakuse syn foargonger ferslein hiene. Mago einige in rebûlje yn Lybje en sleat in fredesferdrach mei Syrakuse yn it neidiel fan syn Sisyljaanske bûnsmaten, de Siselen.
Kriich bruts fannijs út oan de ein fan syn regear en hy kaam om it libben yn de Slach by Cabala. Hy waard opfolge troch syn soan Mago, of ek wol Himilko Mago, dy't de Kartagers in oerwinning ta brocht yn de Slach by Cronium
Rama (Ontario)
Geografy
Rama leit likernôch 110 km rjocht benoarden fan Toronto, yn Simcoe County, eastlik fan 'e súdpunt fan 'e Georgiaanske Baai, dy't ûnderdiel útmakket fan 'e Hueronmar (ien fan 'e Grutte Marren).
Demografy
Rama is it haadplak fan it Mnjikaning Reservaat 32 fan 'e Tsjippewa's fan Rama Earste Naasje, in Yndiaanske stamme-organisaasje wêrfan't de leden ta it folk fan 'e Odjibwe (Ojibwe) of Tsjippewa (Chippewa) hearre. Neffens in offisjele skatting út 2011 hie Rama doe 870 ynwenners, wêrfan likernôch 700 (of 80,5%) leden fan 'e Tsjippewa's fan Rama Earste Naasje.